《赠李映碧先生 其三》
清代·汤斌

向歆嗣经学，彪固续《汉史》。世业重兰台，千秋谁继美。

先生令子贤，载笔石渠里。文藻曜朝华，持论平如水。

众人惊未闻，庭训实尔尔。余也衰朽姿，追随愧迂鄙。

南望东海滨，丹霞明若绮。愿言从执鞭，厕身堂庑底。

恨无鸿鹄翼，翻飞平原里。

作者简介：（1627—1687）河南睢州人，字孔伯，一字荆岘，号潜庵。孙奇逢弟子。顺治九年进士，授国史院检讨。康熙间，举博学鸿词。授翰林院侍讲。历官内阁学士、江宁巡抚。在苏州废五通神祠，禁妇女游观，不准印售小说。后官至工部尚书。治理学，笃守程朱而不薄王守仁。卒谥文正。有《洛学编》、《汤子遗书》、《潜庵语录》等。